**ОТЧЕТ за осъществената контролна дейност от РИОСВ**

**през месец април 2018 г.**

***Кратка обобщена информация за осъществената контролна дейност за месец април 2018 г. и резултати от извършената контролна дейност***

През месец април 2018 г. от експертите на 16-те регионални инспекции по околната среда и водите (РИОСВ) са извършени 1709 проверки на 1536 обекта. В рамките на осъществения контрол от РИОСВ са дадени 628 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 73 бр. актове (АУАН), от които 3 са за констатирано неизпълнение на дадени предписания. Издадени са 70 бр. наказателни постановления (НП), с които са наложени глоби и имуществени санкции на обща стойност 271 400 лв.

Наложени са и 20 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух) на обща стойност 201 311,09 лв.

Постъпилите суми по наложени глоби и санкции са общо 207 625,49 лв.

За периода е приложена и 1 бр. принудителна административна мярка (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност***

* Засилен контрола за спазване на изискванията на Закона за защитените територии (ЗЗТ);
* Контрол за спазване на условията на разрешителните, издадени по реда на Закона за управление на отпадъците (ЗУО).

***Кратък анализ на постигнатите резултати в областта на опазване на околната среда от осъществената контролна дейност***

Акцент в контролната дейност през месеца е за спазване на изискванията на ЗЗТ.

От РИОСВ Плевен са извършени проверки на 17 защитени вековни дървета. Констатирано е, че по - голяма част от дърветата са в добро състояние, а пет екземпляра са изсъхнали*.*

От РИОСВ Враца са извършени планови проверки на 12 защитени вековни дървета, находящи се в селата Камено поле и Стояновци, община Роман, и на пътя Враца -Криводол, попадащи в сервитута на ОПУ Враца. При проверките е установено, че четири от дърветата са в добро състояние, а осем от тях не са открити на местата, посочени в заповедите за обявяване, и предстои провеждане на процедури по заличаването им от Държавния регистър.

За констатирано изкореняване на растителност на територията на Природен резерват „Сребърна” РИОСВ Русе е санкционирала, с 500 лв., „Ка Енд Ем Грийн” ЕООД, а за извършване на риболов на нерегламентирано място в резервата, с по 50 лв., са глобени две физически лица. За извършване на незаконна сеч на територията от резерват, от РИОСВ Пазарджик е глобено физическо лице с 1 000 лв., като е конфискуван и моторен трион.

От РИОСВ Плевене извършена извънредна проверка във връзка с предлагане за продажба в интернет на препариран екземпляр от вида Обикновен мишелов. На нарушителя е изпратена покана за явяване на съставяне на АУАН, а за извършване на внос в общността на вид, включен в приложение „В” на Регламент (ЕО) № 338/1997 г., от РИОСВ София е наложена имуществена санкция, в размер на 5 000 лв., на „Евкома” ЕООД.

От групата за бързо реагиране към РИОСВ Смолян, във връзка с намерените три малки мечета без майка в района на с. Барутин, община Доспат, с цел безопасност, както за мечетата, така и за жителите на селото, животните са прибрани. След като майката не е намерена, са предприети мерки по координиране на съвместни дейности с Фондация „Четири лапи“ и мечетата веднага са транспортирани и приети в Парка за танцуващи мечки край Белица. От поставените от РИОСВ Смолян фотокапани, не е установено категорично присъствието на майката. Тъй като животните са захранени добре и тяхната адаптация протича безпроблемно, както и липсата на категорична информация за намиране на майката, е преценено, че трите мечета трябва да получат грижи в Център за диви животни в Гърция, което ще се осъществи със съдействието на Фондация „Четири лапи“. Там те ще бъдат отгледани с минимално човешко въздействие, което ще спомогне за успешно сформиране на индивидуални жизнени рефлекси, позволяващи оцеляването им в естествена среда.

Извършена е годишна оценка на състоянието на блатно кокиче в трите находища в Пловдивски регион. При извършената оценка от междуведомствена комисия е установено, че популацията на блатното кокиче в с. Градина е във фаза на прецъфтяване, а популацията на блатното кокиче в другите две защитени местности (ЗМ) – в селата Виница и Черноземен е в критично състояние и няма ресурсни възможности. Поради тази причина комисията е препоръчала през 2018 г. да не се допуска ползване на блатно кокиче от находищата в Пловдивски регион.

За бране на блатно кокиче, от РИОСВ Бургас са съставени АУАН на две физически лица, а за неводене на регистрираната в РИОСВ Плевен книга за изкупените, реолизираните и налични количества билки, на „Витафрукт” ЕООД е наложена имуществена санкция, в размер на 800 лв.

За непредставена справка за изкупени, обработени и реализирани билки за 2017 г., от РИОСВ Русе са наложени глоби на три физически лица, всяка по 100 лв., и са наложили имуществени санкции, всяка по 300 лв., на ЕТ „Мусимед-92-ЕГ”, „Ирис-15” ЕООД и „Орпет” ЕООД.

За не информиране на РИОСВ на най - ранен етап за своето инвестиционно намерение, от РИОСВ София е наложена имуществена санкция, в размер на 200 лв., по реда на Закона за биологичното разнообразие, на „България ЕР Мейтенанс” ЕАД, от РИОСВ Хасково – в размер на 300 лв., на „Налан“ АД, а от РИОСВ Велико Търново е съставен АУАН на физическо лице.

За не информиране на РИОСВ на най-ранен етап за своето инвестиционно намерение, от РИОСВ София е наложена глоба, в размер на 100 лв., по реда на ЗООС, на физическо лице, а от РИОСВ Варна е наложена имуществена санкция, в размер на 5 000 лв., на „Албена“ АД.

Друг акцент в контролната дейност през месец април е за спазване на условията в издадените разрешителни по реда на ЗУО.

От РИОСВ Бургас са наложени имуществени санкции на „Уейст 2011“ЕООД, за това, че в отчетната книга не са вписани приети отпадъци, в размер на 3 000 лв., и на „Сънрайз“ АД, за това, че са предадени за транспортиране отпадъци на лице без издаден регистрационен документ по реда на ЗУО, в размер на 7 000 лв.

За неводене на отчетност на отпадъците, са наложени имуществени санкции, в размер на 2 000 лв., на „Еко-Титан Груп“ АД (РИОСВ Велико Търново) и на „Садат“ ООД (РИОСВ Пловдив) и е съставен АУАН на „Темпус линк“ ЕООД (РИОСВ Велико Търново).

За неизпълнено условие от издадено разрешително по реда на ЗУО, от РИОСВ Пловдив е наложена имуществена санкция, в размер на 7 000 лв., на „Еко пауър 2012“ ООД.

За неизпълнение в срок на плана за привеждане в съответствие на депо за производствени отпадъци (сгуроотвали „Галдушки ливади“ и „Горен бюк“), от РИОСВ Хасково е наложена имуществена санкция, в размер на 7 000 лв., на ТЕЦ ,,Марица 3“ АД.

От РИОСВ Плевен е извършена класификация на 35 отпадъка на 14 фирми -генератори.

За извършване на нерегламентирано третиране на излезли от употреба моторни превозни средства (ИУМПС) , от РИОСВПлевен е съставен АУАН на физическо лице, от РИОСВ София са санкционирани, с по 7 000 лв., „БМВ Долна баня” ЕООД и „Прис - ММ” ЕООД, а от РИОСВ Перник е съставен АУАН на „Фейслифт“ ЕООД и е наложена имуществена санкция, в размер на 5 000 лв., на „Алфа Джи-1974“ ЕООД.

За констатирано съхранение на отпадък R13 без съответното разрешение, издадено по реда на ЗУО, от РИОСВ Русе е издадено НП, с което е наложена имуществена санкция, в размер на 10 000 лв., на „Биовет” АД, (площадка Разград). С 300 лв. е глобено физическо лица за непредадени ИУМПС на площадка за събиране и съхранение. От екоинспекцията са издадени НП и на: „Фантастико- мебел” ООД, гр. Русе – 1 400 лв. за нерегламентирано използване на отпадъци и „Оргахим” АД, гр. Русе – 7 000 лв. за това че дружеството не е класифицирало отпадък от производствената си дейност.

От РИОСВ Благоевград е глобено физическо лице за това, че същото е извършило трансграничен превоз на неопасни отпадъци, като не са спазени изискванията относно превоза на отпадъци съгласно Регламент (ЕО) №1013/2006 на Европейския парламент и на Съвета относно превози на отпадъци,в размер на 1 000 лв.

От РИОСВ Благоевград е издадена заповед за прилагане на ПАМ за екологосъобразно третиране на отпадъци във връзка с установен от служители на ГПУ Петрич незаконен превоз на неопасни отпадъци.

За нерегламентирано изгаряне на отпадъци, от РИОСВ Бургасе съставен АУАНна„Експорт ойл“ ООД, от РИОСВ Стара Загора е наложена имуществена санкция, в размер на 2 000 лв., на ,,Апокалипсис 2012’’ ЕООД, от РИОСВ Благоевград са наложени имуществени санкции на „МОДЕЛО“ ЕООД (1 500 лв.) и на „ЕЛЕНА БГ“ ООД (1 400 лв.), а от РИОСВ Пловдив е глобено физическо лице с 2 000 лв.

От РИОСВ Стара Загора са извършени проверки по два сигнала относно организираното сметоизвозване в гр. Крън, община Казанлък и на общинското пасище край града. При проверките е установено, че сметоизвозването в гр. Крън се извършва по приета схема от Общинския експертен съвет по устройство на територията на община Казанлък, а в района на общинското пасище не е констатирано замърсяване с отпадъци от опаковки, смесени битови и строителни отпадъци. Извършена е и извънредна проверка във връзка със сигнал за замърсяване на шахтов кладенец от дейността на инсталация за производство на биогаз в гр. Ямбол, собственост на „Еко Билд Проджект“ ООД. Взети са проби от подземни води за анализ и е установено наличие на разлив на течна торова фракция в района на шахтовия кладенец и нерегламентирани замърсявания на съседните имоти. На оператора са дадени 4 предписания. Извършени са 2 извънредни проверки по последващ контрол, при които е установено, че дадените предписания са изпълнени. За констатираните нарушения е образувана административно наказателно производство спрямо управителя на „Еко Билд Проджект“ ООД.

На кмета на община Дупница е издадено НП, на стойност 7 000 лв., за неспазена технологията за наземно депониране – чрез извършване на операцията ежедневно запръстяване на общинското депо.

За допуснато от община Белоградчик депониране на отпадъци на територията на депо с преустановена експлоатация, от РИОСВ Монтана е наложена глоба на заместник-кмета на общината, в размер на 1 400 лв.

След постъпил в РИОСВ Хасково сигнал за изхвърлени негодни за употреба препарати за растителна защита и носеща се остра миризма, в землището на с. Крепост е извършена проверка „на място“, при която е установено, че в стар полуразрушен склад, в бивш стопански двор, са налични стари агрохимични препарати с неизвестен произход в прахообразно състояние, част от които са разпилени по пода на помещението. Дадено е предписание на собственика на имота да предаде наличните количества опасни отпадъци за последващо третиране на лица, притежаващи необходимите документи съгласно ЗУО.

От РИОСВ Велико Търново са извършени четири проверки по сигнали за замърсявания с отпадъци и образувани нерегламентирани сметища: на републикански път от с. Пушево до с. Мусина, на територията на гр. Килифарево, кметство Върбица и кметство Върбовка. Дадени са предписания на Агенция „Пътна инфраструктура“ и съответните кметства за почистване на констатираните при проверката замърсявания с отпадъци.

За неизпълнение на предписания, по реда на ЗУО е глобено физическо лице с 2 000 лв. (РИОСВ Пазарджик), както и физическо лице, в размер на 2 000 лв., и „Томов Трейд“ ЕООД, в размер на 5 000 лв. (РИОСВ Смолян).

 За неизпълнение на предписания, по реда на ЗООС, от РИОСВ Стара Загора е наложена имуществена санкция, в размер на 2 000 лв., на „Гмв груп - фууд енд полимерс индъстри ” ООД, а от РИОСВ Русе - в размер на 10 000 лв., на „Маклер комерс” ЕООД.

През месеца е осъществен и контрол на обектите с издадени комплексни разрешителни.

От РИОСВ Перник е извършена проверка на Депо за опасни и неопасни индустриални отпадъци с оператор „ДИО Перник“ ЕООД по изпълнение на условията на комплексното разрешително. При проверка е установено несъответствие по фактор „Химикали“, като на оператора е дадено предписание: да осигури на площадката информационни листове за безопасност на български език за инхибитор на твърдост и отложения; алкални и киселинни почистващи вещества и да уведоми писмено РИОСВ Перник.

За неизпълнение на условия от комплексното разрешително на „Лукойл Нефтохим Бургас“ АД е съставен АУАН, наложена е имуществена санкция, в размер на 2 000 лв. и 5 еднократни санкции, в общ размер на 12 472 лв. (РИОСВ Бургас), на „Топлофикация София” ЕАДсаналожени 2 еднократни санкции, в размер на 7 209,83 лв. и 608,25 лв. (РИОСВ София), на „Биовет” АД е наложена имуществена санкция, в размер на 55 000 лв. (РИОСВ Русе),, на „Тракия глас България“ ЕАД е наложена имуществена санкция, в размер на 10 000 лв. (РИОСВ Шумен) и на „Панхим“ ООД е съставен АУАН (РИОСВ Стара Загора).

 Продължено е да се осъществява контрол в областта на качеството на атмосферния въздух.

За неизвършени собствени периодични измервания на емисиите на вредни вещества, изпускани в атмосферния въздух от неподвижни източници, от РИОСВ Бургас са съставени 4 АУАН на „Интерпласт-2007“ ЕООД, „Мулти Випкар“ ООД, „Оника“ ЕООД и СД “Биогазинженеринг“, от РИОСВ Русе и Варна са наложени имуществени санкции, всяка в размер на 300 лв., на: „Хоби кар” ЕООД, „Дейзи дизайн” ЕООД и „Екострой“ АД. За същото нарушение РИОСВ Варна е санкционирала, с по 100 лв., „Ел-Си-М“ ООД и „Добруджански земеделски институт-Генерал Тошево“ и, с по 200 лв.: „Сиди“ ООД; „Марина-СМ“ ЕООД, „Аргус-94“ ЕООД и „Инхом-98“ ООД.

От РИОСВ Велико Търново е наложена текуща месечна санкция на „Колтек“ ЕООД, в размер на 844,07 лв., за изпускане на отпадъчни газове, съдържащи летливи органични съединения над нормите за допустими емисии.

За превишаване на нормите за допустими емисии на замърсяващи вещества, изпускани в атмосферния въздух от „Солвей соди” АД, съгласно представения годишен доклад от проведените през 2017 г. собствени непрекъснати измервания (СНИ), от РИОСВ Варна е наложена еднократна санкция на дружеството, в размер на 158 729 лв.

От РИОСВ Враца е наложена еднократна санкция, в размер на 3463, 83 лв., на „Холсим България“ АД за констатирано наднормено замърсяване на атмосферния въздух с хлороводород при експлоатацията на Пещ № 2 за производство на цимент, след извършена оценка на резултатите от проведени СНИ.

За неизпълнено предписание, дадено по реда на Закона за чистотата на атмосферния въздух, от РИОСВ Благоевград е глобено физическо лице с 400 лв.

При извършена проверка от РИОСВ Смолян по подаден сигнал за побеляване на водите на р. Давидковска след Млекопреработвателно предприятие „Давидково“, с. Давидково, община Баните е установено, че сигналът е основателен. Поради включена защита на помпа, изтласкваща отпадъчните води в биобасейна на ЛПСОВ, е преляла шахтата с непречистени води от мандрата, които са се заустили в р. Давидковска и са причинили нейното побеляване. Повредата е отстранена веднага и замърсяването е преустановено.

От РИОСВ Враца е извършена проверка по постъпил сигнал за замърсяване на водите на реките Лева и Бистрешка, в землището на кв. „Бистрец“, гр. Враца, с отпадъци от животновъдна дейност. Извършен е оглед на района около животновъдните стопанства, при който е констатирано наличие на депониран торов отпад на брега на р. Бистрешка, както и следи от изхвърлен такъв в коритото на реката. На собствениците са дадени предписания да бъде почистен торовия отпад, депониран в близост до речните корита, и същият да се депонира на достатъчно отдалечен терен, гарантиращ недопускане попадането му в реките.

От РИОСВ Шумен е извършена проверка по постъпил сигнал за заустване на замърсени отпадъчни води с жълт цвят и пяна в язовир „Шумен“, в района на бул. „Ришки проход“, гр. Шумен. Установено е заустване на води с кафяво-червен цвят, замътени и запенени, от дъждовен колектор на канализационна система на гр. Шумен, в началото на обходния път около язовира. За установяване източника на замърсяването е извършена проверка на „Нес-Нови енергийни системи“ ООД. Взети са водни проби от тръбата, излизаща от предприятието и заустваща в дъждовния колектор. Дадено е предписание за прекратяване на заустването. Предписанието е изпълнено и е прекратено заустването на отпадъчни води от обекта в дъждовния колектор. След извършване на анализите на взетите водни проби, предстои да бъде съставен АУАН на нарушителя.

От РИОСВ Велико Търново е извършена проверка на кравеферма в с. Никюп, община Велико Търново. При извършения оглед „на място“ е установено, че освен изграденото, но неработещо съоръжение за третиране на торовия отпад, на площадката на кравефермата няма изградено съоръжение за пречистване на отпадъчни води. В резултат, при миене на помещенията в кравефермата отпадъчните води постъпват без пречистване по изкопан земен канал в повърхностен воден обект. За констатираното нарушение на управителя на кравефермата е съставен АУАН.

От РИОСВ Хасково е съставен АУАН на управителя на кравеферма в с. Татково, община Кърджали, за извършване на дейност без приети по установения ред пречиствателни съоръжения за пречистване на отпадъчните води.

За заустване на отпадъчни води в повърхностен воден обект без издадено разрешително по реда на Закона за водите, от РИОСВ Русе е наложена имуществена эсанкция, в размер на 7 000 лв., на „Маклер комерс” ЕООД.

За нарушение на условия от разрешителното за ползване на воден обект за заустване на отпадъчни води, от РИОСВ Софияе наложена имуществена санкция, в размер на 2 000 лв., на „Джиев К” ЕООД, а от РИОСВ Пловдив – на „Куминано фрут“ ООД, в размер на 4 000 лв.

За превишаване на индивидуалните емисионни ограничения, определени в разрешителното за ползване на воден обект за заустване на отпадъчни води, от РИОСВ София е наложена имуществена санкция на „Шел България” ЕАД, в размер на 200 лв., от РИОСВ Пловдив – на „Полидей-2“ ООД, в размер на 1 000 лв.„ на Щром“ ЕООД, в размера на 1 000 лв., на „Куминяно фрут“ ООД, в размера на 5 000 лв., на „Вазовски машиностроителни заводи“ ЕАД, в размер на 3 000 лв., на „Кирови 4“ ООД, в размера на 1 000 лв., и са наложени текущи месечни санкции на: „Винекс Славянци“ АД, в размер на 16 004 лв. (РИОСВ Бургас), ,,Минералкомерс’’ АД, в размер на 1 294 лв. (РИОСВ Стара Загора) и ЕТ „Бонитрекс-Наско Бончев, в размер на 303,88 лв. (РИОСВ Пловдив) За същото нарушение, от РИОСВ Перник е съставен АУАН на ТЕЦ „Бобов дол“ ЕАД.

За изпускане на отпадъчни води в канализационната система на гр. Кърджали, които не отговарят на максимално допустимите концентрации, от РИОСВ Хасково с НП, на стойност 1 000 лв., е наложена имуществена санкция на „ИК Наталия“ ООД, стопанисващо Складово стопанство за соапщок.

***Ефект спрямо околната среда, бизнеса и обществеността***

Почистени са: замърсявания с отпадъци и замърсена пръст в землището на с. Говедаре; двата ръкава на р. Елшишка в регулацията на с. Елшица; пет нерегламентирани замърсявания с отпадъци в землищата на гр. Килифарево, община Велико Търново и на с. Върбица, община Горна Оряховица; пътните отбивки и съдовете за отпадъци по пътен участък с. Мост – гр. Кърджали; замърсен участък от р. Дунав с пластмасови отпадъци и органични субстанции, като е предотвратено допълнително замърсяване на реката по течението; замърсени с нефтопродукти участъци от АМ „Тракия” след пътнотранспортно произшествие; общинските пътища в общините Рудозем, Мадан, Златоград, Неделино и Девин и речните корита и прилежащите терени в общините Мадан, Рудозем, Златоград и Ардино.

Почистена е и е преустановена незаконната дейност на площадка в с. Смилян за разкомплектоване на ИУМПС

За преустановено замърсяване на повърхностен воден обект от Винарна изба в с. Славянци, собственост на „Винекс Славянци“ АД, е отменена наложената текуща месечна санкция на дружеството.

 В резултат от своевременно предприети действия във връзка с възникнал пожар на територията на ЗМ „Дуранкулашко езеро“ и ЗМ „Шабленско езеро“ не са установени бедстващи животински видове.

На свобода е пуснат екземпляр от вида Бял щъркел, намерен в безпомощно състояние в гр. Долни Дъбник, екземпляр от вида Ръждив вечерник е настанен във Ветеринарна клиника „Добро хрумване“, гр. София и щъркел в бедстващо състояние е изпратен за лечение в Спасителен център за диви животни, гр. Стара Загора..

Организирани ни са и е взето участие в мероприятия по повод Деня на Земята, Международния ден на птиците и Седмицата на гората.

От РИОСВ Бургас е взето участие в образователни инициативи и мероприятия в рамките на Националния маратон на четенето.